CELEX: 22012D0033
Language: bg
Date: 2012-02-10 00:00:00
Title: Решение на Съвместния комитет на ЕИП № 33/2012 от 10 февруари 2012 година за създаването на съвместна работна група за наблюдение на прилагането на глава IIa от протокол 10 към Споразумението за ЕИП относно опростяването на проверките и формалностите по отношение на превоза на стоки и установяването на нейния процедурен правилник

21.6.2012   
            
            
               BG
            
            
               Официален вестник на Европейския съюз
            
            
               L 161/41
            
         РЕШЕНИЕ НА СЪВМЕСТНИЯ КОМИТЕТ НА ЕИП
   № 33/2012
   от 10 февруари 2012 година
   за създаването на съвместна работна група за наблюдение на прилагането на глава IIa от протокол 10 към Споразумението за ЕИП относно опростяването на проверките и формалностите по отношение на превоза на стоки и установяването на нейния процедурен правилник
   СЪВМЕСТНИЯТ КОМИТЕТ НА ЕИП,
   като взе предвид Споразумението за Европейското икономическо пространство, изменено с Протокола за адаптиране на Споразумението за Европейското икономическо пространство, наричано по-нататък „Споразумението“, и по-специално член 92 и член 94, параграф 3 от него и член 9е, параграф 1 от протокол 10 към Споразумението,
   като има предвид, че:
   
               (1)
            
            
               Протокол 10 към Споразумението бе изменен с Решение на Съвместния комитет на ЕИП № 76/2009 от 30 юни 2009 г. (1) с оглед вмъкването на нова глава IIa относно митническите мерки за сигурност.
            
         
               (2)
            
            
               В член 9б от протокол 10 е предвидено, че в двустранната търговия между договарящите се страни се премахва прилагането на митнически мерки за сигурност, при условие че има еквивалентно ниво на митническа сигурност на техните съответни територии.
            
         
               (3)
            
            
               В член 9е от протокол 10 се предвижда, че Съвместният комитет на ЕИП определя правилата, които позволяват на договарящите се страни да осигурят наблюдение на прилагането на глава IIa от протокол 10 и да проверят дали разпоредбите на глава IIa и на приложения I и II към протокол 10 се спазват,
            
         ПРИЕ НАСТОЯЩОТО РЕШЕНИЕ:
   Член 1
   1.   Създава се съвместна работна група по митническите мерки за сигурност, наричана по-нататък „работната група“, с цел да се осигури наблюдение на прилагането на глава IIa от протокол 10 и да се провери дали разпоредбите на глава IIa и на приложения I и II към протокол 10 се спазват.
   2.   Работната група действа в съответствие с процедурния правилник, установен в приложението към настоящото решение.
   3.   Работната група докладва на Съвместния подкомитет I относно свободното движение на стоки, както е посочено в член 15, параграф 1, буква а) от процедурния правилник на Съвместния комитет на ЕИП (2).
   Член 2
   Настоящото решение влиза в сила на 11 февруари 2012 г., при условие че всички нотификации, предвидени в член 103, параграф 1 от Споразумението, са внесени в Съвместния комитет на ЕИП (3).
   Член 3
   Настоящото решение се публикува в раздела за ЕИП и в притурката за ЕИП към Официален вестник на Европейския съюз.
   
   
      Съставено в Брюксел на 10 февруари 2012 година.
      
         
            За Съвместния комитет на ЕИП
         
         
            Изпълняващ длъжността председател
         
         Gianluca GRIPPA
      
   
   
      (1)  ОВ L 232, 3.9.2009 г., стр. 40.
   
      (2)  Решение на Съвместния комитет на ЕИП № 1/94 от 8 февруари 1994 г. относно приемане на процедурен правилник на Съвместния комитет на ЕИП (ОВ L 85, 30.3.1994 г., стр. 60).
   
      (3)  Без отбелязани конституционни изисквания.
   
      ПРИЛОЖЕНИЕ
      
         ПРОЦЕДУРЕН ПРАВИЛНИК НА СЪВМЕСТНАТА РАБОТНА ГРУПА ПО МИТНИЧЕСКИТЕ МЕРКИ ЗА СИГУРНОСТ
      
      Член 1
      Състав
      Работната група е съставена от представители на Европейския съюз, представители на държавите от ЕАСТ и, където е необходимо, от експерти от митническите администрации на държавите-членки на Европейския съюз.
      Член 2
      Задачи
      1.   Работната група оценява равностойността на митническите мерки за сигурност, определени в законодателството на договарящите се страни. В частност тя извършва наблюдение на прилагането на законодателството относно информацията преди пристигане и преди заминаване, свързания със сигурността митнически контрол и управлението на риска, както и на законодателството относно одобрените икономически оператори. Тя също така обменя информация относно измененията в съответното законодателство.
      2.   Работната група обсъжда необходимите технически изменения на глава IIa от протокол 10.
      3.   По искане на една от договарящите се страни работната група организира среща на група експерти за обсъждане на специфичен въпрос. Работната група също така извършва преглед на административните процедури на договарящите се страни. С оглед извършването на такъв преглед, работната група може да приеме да организира посещения на място.
      4.   По искане на договарящите се страни, работната група разглежда всеки въпрос, който счита, че е от значение за прилагането на мерките за митническа сигурност, определени в глава IIa от протокол 10.
      Член 3
      Председателство
      Заседанията на работната група се председателстват, като се редуват всеки шест месеца, от представител на Европейския съюз и представител на една от държавите от ЕАСТ, за които се прилага глава IIa от протокол 10.
      Член 4
      Заседания
      1.   Работната група провежда заседания редовно и поне веднъж годишно.
      2.   Заседанията се провеждат в Брюксел или на всяко друго място, което е определено от председателя на работната група.
      3.   Председателят свиква заседанията на работната група. Поканите за заседанията се изпращат на участниците, посочени в член 1, поне 10 работни дни преди заседанието. При спешни случаи поканите може да се изпращат с по-кратко предизвестие.
      4.   Работният език на работната група е английски.
      5.   Освен ако не е съгласувано друго, заседанията на работната група не са публични.
      Член 5
      Дневен ред
      1.   Председателят подготвя предварителен дневен ред за всяко заседание. Предварителният дневен ред се изпраща на участниците, посочени в член 1, поне 10 работни дни преди заседанието.
      2.   Договарящите се страни могат да поискат вмъкването на точка в дневния ред както с писмо до председателя, така и преди приемането на дневния ред в деня на заседанието.
      Член 6
      Протоколи
      1.   Под отговорността на председателя за всяко от заседанията на работната група се съставя протокол. В протоколите се посочват, относно всяка от точките от дневния ред, препоръките и/или заключенията на работната група.
      2.   Проектът за протокол се обменя между договарящите се страни и се съгласува в рамките на 20 работни дни след заседанието.
      Член 7
      Разходи
      Представителите на договарящите се страни и експертите от митническите администрации на държавите-членки на Европейския съюз поемат всички разходи, които извършват в резултат на своето участие в заседанията на работната група.